b"\n_START_ARTICLE_\nJosep Himn\xc3\xb2graf\n_START_SECTION_\nBiografia\n_START_PARAGRAPH_\nVa n\xc3\xa9ixer a l'illa de Sic\xc3\xadlia el 816, i era fill de Ploc\xc3\xad (Plotinus o Plutinus) i d'\xc3\x80gata, persones de certa posici\xc3\xb3 i molt pietoses. A causa de les depredacions dels musulmans a Sic\xc3\xadlia, la fam\xc3\xadlia va haver de fugir cap al Pelopon\xc3\xa8s. Cap al 831, als quinze anys, va decidir entrar en un monestir, i finalment ho va fer al de Latomus a Tessal\xc3\xb2nica, reconegut per la devoci\xc3\xb3 i ascetisme dels seus monjos. Fou ordenat prevere i va acompanyar a Gregori de la Dec\xc3\xa0polis a Constantinoble on va esdevenir un dels caps del partit ortodox en la lluita contra l'emperador iconoclasta Lle\xc3\xb3 I de Bizanci iniciada el 814._NEWLINE_De Constantinoble Gregori el va enviar a Roma per demanar el suport del papa en la lluita contra els iconoclastes, per\xc3\xb2 pel cam\xc3\xad fou capturat per pirates i fou portat a Creta, on fou venut com a esclau i empresonat pels iconoclastes. Va romandre a la pres\xc3\xb3 sis anys, fins a la mort de Lle\xc3\xb3 I (820) quan segons el seu bi\xc3\xb2graf fou miraculosament alliberat per sant Nicolau de Mira i portat a Constantinoble, on el seu amic Gregori ja havia mort i ara dirigia als ortodoxos Joan. A la mort d'aquest, Josep va procurar que les restes de Gregori i Joan foren traslladades a l'esgl\xc3\xa9sia de Sant Joan Cris\xc3\xb2stom, on va establir un monestir que va atreure molts religiosos per la seva eloq\xc3\xbc\xc3\xa8ncia._NEWLINE_Per la seva fidelitat al culte de les imatges fou desterrat al Querson\xc3\xa8s Tauric, segurament per l'emperador Te\xc3\xb2fil (829-842). A la mort de l'emperador fou cridat per l'emperadriu Teodora, i merc\xc3\xa8s al favor del patriarca Ignasi II de Constantinoble (847-858 i 867-877) va obtenir el c\xc3\xa0rrec de sceuophylax, o portador dels objectes sagrats de la gran esgl\xc3\xa9sia de la capital; Josep era acceptat tant per Ignasi com pel seu rival Foci. Va morir a molt avan\xc3\xa7ada edat el 883."